**Metode interactive pentru predarea ISTORIEI ROMÂNILOR**

**MUZEUL MOBIL**

* Materiale necesare: un cufăr, coș sau o simplă cutie
* Imagini și obiecte diverse: monede vechi, copii documente, ziare, steme, insigne, obiecte ceramice, scrisori etc

Povestea istoriei poate să ajungă în clasele și în sufletele elevilor noștri atunci când alegem metodele de predare potrivite. O activitate interactivă potrivită pentru orele de istorie este activitatea ***Muzeul mobil***. Este de preferat ca într-un cufăr, o servietă sau un coșuleț cu aspect mai vechi să colectăm niște obiecte sau imagini care să reprezinte diverse surse istorice scrise sau nescrise.

**Prima sarcină** pe care elevii noștri o vor rezolva este să clasifice aceste imagini sau obiecte și să le pună din cufărul nostru în aceste două categorii: resurse scrise sau nescrise. Pentru complexitatea sarcinii, putem trece la clasificarea lor în surse primare sau secundare. După activitatea de clasificare, fiecare elev (sau fiecare pereche ) va / vor realiza următoarele sarcini:

* aleg un obiect
* completează despre acesta răspunsurile la următoarele întrebări: *Ce fel de sursă istorică este obiectul ales? Ce crezi că reprezintă obiectul? Pentru ce crezi că era folosit acest obiect? Crezi că obiectul este autentic?*

Pentru complexitatea sarcinii putem adăuga întrebări precum: *În ce epocă, secol sau chiar ani poți plasa obiectul ales? În ce spațiu poți plasa obiectul ales?*

Iar **ultima sarcină**, care poate fi adaptată în funcție de complexitatea pe care o dorim: elevul își poate imagina că ar expune obiectul în colecția unui muzeu și poate realiza pentru acesta o denumire sau chiar o întreagă expoziție tematică cu diferite obiecte.

Dacă dorim să dezvoltăm creativitate elevilor noștri putem adăuga și un exercițiu prin care elevii pot fi invitați să scrie o legendă sau o poveste pentru obiectul ales.

**Structură fișă de lucru:**

1. Alege un obiect /imagine
2. Ce fel de sursă istorică reprezintă obiectul
3. Plasează în timp și spațiu obiectul ales
4. Pentru ce crezi că era folosit?
5. Crezi că este un obiect autentic?
6. Dacă ai expune obiectul în colecția unui muzeu ce denumire i-ai da?
7. Redactează într-un scurt text o legendă sau o poveste despre obiectul ales.

**STAȚII DE ÎNVĂȚARE**

Metoda este cunoscută sub diverse denumiri, precum *Chalk Talk*, fiind o metodă interactivă de predare-învățare.

**Organizarea clasei:** Clasa este împărțită în cinci echipe, iar mobilierul clasei este organizat astfel încât să existe mese fixe denumite *stații de învățare*. Pe fiecare masă, la fiecare stație de învățare, se regăsesc materialele și sarcina de rezolvat.

**Timpul de lucru** la fiecare stație de învățare este de cinci minute, iar după cele cinci minute profesorul poate folosi un clopoțel sau un alt stimul auditiv sau vizual prin care anunță schimbarea stației de învățare.

Astfel că elevii care au lucrat la stația nr. 1 se vor muta în ordinea acelor de ceasornic la stația nr. 2, tot așa elevii de la nr. 2 se vor muta la nr. 3. Fiecare echipă va lucra la toate cele cinci stații timp de cinci minute pentru fiecare stație.

La finalul timpului vor rămâne la stația la care au realizat ultima sarcină de lucru și vor prezenta răspunsurile lor, dar și răspunsurile scrise anterior de colegii de clasă.

**Exemplu:** lecția **Surse istorice scrise despre geto-daci**

**Stația 1 Herodot**

Profesorul printează surse istorice în care Herodot îi menționează pe geto-daci, iar pe o foaie mare de flipchart sau dimensiune A3 notează sarcina de lucru. Acestea pot fi despre sursa istorică în sine: obiectivitate, contextul în care Herodot scrie despre geto-daci, dar și despre conținutul sursei:

*Ce informații oferă istoricul Herodot despre geto-daci?*

**Stația 2 Strabon**

La această stație de învățare elevii vor citi surse istorice de Strabon și vor nota informații pe care acesta le menționează despre geto-daci.

**Stația 3 Cassius Dio**

Și la această stație de învățare elevii vor citi informațiile relatate de istoricul roman Cassius Dio cu privire la geto-daci ( aici putem adăuga imagini de pe Columna lui Traian, pe care elevii să le compare cu imagini din basoreliefuri).

**Stația 4 Ovidius**

La această stație se pot printa imagini cu statui ale dacilor, basoreliefuri reprezentând daci și citate din poetul roman Ovidius aflat în exil la Tomis. Sarcinile de lucru pot fi: analiza imaginilor și extragerea din textele lui Ovidius a unor trăsături fizice și morale ale geto-dacilor.

**Stația 5 – stația finală**

La această stație finală elevii vor discuta informațiile cele mai interesante regăsite pe parcursul stațiilor anterioare și vor nota un lucru interesant pe care l-au descoperit sau vor face o legătură cu o altă materie. Spre exemplu cu disciplina Geografie (stația 2). La această stație pot exprima și dificultățile pe care le-au întâmpinat la celelalte stații.

**Important!** Pe fiecare masă, respectiv la fiecare stație de învățare, se află sarcina de care elevul are nevoie pentru a rezolva activitatea, imagini sau alte fișe de lucru necesar.

Răspunsurile pe care echipa sau elevul le notează vor fi acoperite sau vor nota fișe pe care le vor pune cu fața în jos atunci când se vor muta la o altă masă. Este important ca echipa care urmează la stația de învățare să nu afle răspunsurile, pentru că astfel munca lor intelectuală va fi anulată. O altă metodă prin care putem evita acest lucru este să menționăm de la început că fiecare echipă notează un lucru nou citind răspunsurile anterioare; răspunsurile nu au voie să se repete.

La final vom relua cu întreaga clasă informațiile de la fiecare stație de învățare, vom reflecta împreună asupra procesului cu întrebări punctuale:

* Ce stație ai preferat?
* Unde ai întâmpinat dificultăți?
* Ce emoție ai simțit atunci când ai citit sursele istorice?
* Ce te-a impresionat din informațiile regăsite?